In nomine sancte, etc. Notum sit omnibus sanctae Dei ecclesiae fidelibus et nostris, presentibus et futuris, quia quidam nostrorum fidelium nomine Rotbertus, ad nostram accedens sublimitatem, innotuit qualiter secum quidam regni nostri fidelium, nomine Almannus, quaedam mancipia de suo beneficio commutasset seu concamiasset. Dedit igitur idem Rotbertus de mancipiis sui beneficii pertinentibus ecclesiae S. Martini, quae est structa prope civitatem Augustodunensem, ad partem prenominati Almanni, in jus proprietarium habendum et libertum faciendum, mancipium unum nomine Frodonem et filias ejus duas, Wandala et Adalsinda. Et e contra dedit idem Alamannus de suae proprietatis mancipia sex ad partem prescripte ecclesiae S. Martini atque Rotberti in jus ecclesiasticum habendum, id est: Theotardum et Adalgarium, Gislarium, Nictildim et Gislevergam et Godelbertum. Unde et duas commutationes equo tenore conscriptas et legaliter roboratas suppliciter petierunt ut eas per nostre auctoritatis precepto plenius in Dei nomine confirmare dignaremur. Quorum inquam petitionibus libenter assensum prebentes, hoc altitudinis nostrae scriptum fieri jussimus per quod precipimus atque firmamus ut quidquid pars justae et rationabiliter alteri contulit parti, sicut in memoratis commutationibus continetur, jure firmissimo teneat atque possideat, et faciat exinde quidquid elegerit. Et ut haec nostrae confirmationis auctoritas perpetuam in Dei nomine obtineat vigorem, de anulo nostro subter eam jussimus sigillari. Æneas, notarius, ad vicem Hludovici recognovit et. Data X kal. septembris, indictione I, in anno XV regni Karoli gloriosissimi regis. Actum in villa Bonogilo (Boneil) in Dei nomine feliciter. Amen.